钦定古今图书集成/理学汇编/经籍典/第084卷 > 王申子周易辑说 > 《问易太元潜虚揲蓍》
## 钦定古今图书集成/理学汇编/经籍典/第084卷 > 王申子周易辑说 > 《问易太元潜虚揲蓍》

曰：“《易》之揲蓍也，以天地真元之数一二三四五，小衍
之为十五，大衍之为五十。故四营之，以求老少阴阳
之策。其五十之中又虚其一者，天地之数皆生于一。
一，太极也。是所虚之一，在七七四十九策之外。是数
也，皆倚天地圆奇方耦而用之，故能成变化而行鬼
神。太元之数，起于三而终于九。九者三其三也，故元”
之蓍用六。六者两其三也，六而六之，故元用三十六
策。而揲以数起于三，故又虚其三而用三十三而揲。
是所虚之三乃在六六三十六之内，与《易》异矣。以三
搜之，至三而止，得七为一，得八为二，得九为三，是再
合馀而以三搜之也。故有旦筮昼筮夜筮之不同，奇
奇而欠故也。潜虚之数起于十，十者两其五也。故《潜
虚》之蓍用五，五而五之，合用二十五策，而揲乃三倍
而用七十五策，以其起于五，故虚五而用七十策，是
于五行数内各虚其一也。揲之以十，谓可以得名而
未可以得变，故再揲以七耦，耦而馀故也。